2003/214/EY: Komission päätös, tehty 27 päivänä maaliskuuta 2003, lintuinfluenssaa (avian influenza) koskevista suojatoimenpiteistä Alankomaissa (ETA:n kannalta merkityksellinen teksti) (tiedoksiannettu numerolla K(2003) 1102)



Virallinen lehti nro L 081 , 28/03/2003 s. 0048 - 0051



Komission päätös, tehty 27 päivänä maaliskuuta 2003, lintuinfluenssaa (avian influenza) koskevista suojatoimenpiteistä Alankomaissa (tiedoksiannettu numerolla K(2003) 1102) (Vain hollanninkielinen teksti on todistusvoimainen) (ETA:n kannalta merkityksellinen teksti) (2003/214/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY(2), ja erityisesti sen 10 artiklan, ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY(3) ja erityisesti sen 4 artiklan 1 ja 3 kohdan, sekä katsoo seuraavaa: (1) Alankomaat on ilmoittanut 28 päivän helmikuuta 2003 jälkeen useista erittäin patogeenisen lintuinfluenssan taudinpurkausten esiintymisistä. (2) Alatyypin H7N7 lintuinfluenssa on vaikuttanut useisiin siipikarjaparviin Gelderlandin provinssissa. (3) Lintuinfluenssa on erittäin tarttuva siipikarjatauti, joka voi muodostaa vakavan uhan siipikarja-alalle. (4) Koska taudilla on korkea kuolleisuus ja se leviää nopeasti, Alankomaiden viranomaiset toteuttivat ennen taudin virallista vahvistamista yhteisön toimenpiteistä avian-influenssan torjumiseksi 19 päivänä toukokuuta 1992 annetussa neuvoston direktiivissä 92/40/ETY(4), sellaisena kuin se on muutettuna Itävallan, Suomen ja Ruotsin liittymisasiakirjalla, säädetyt välittömät toimet. (5) Neuvoston direktiivissä 92/40/ETY vahvistetaan vähimmäistorjuntatoimenpiteet, jotka on toteutettava lintuinfluenssan taudinpurkauksen sattuessa. Jäsenvaltio voi toteuttaa tiukempia toimia tämän direktiivin kattamalla alalla, jos se katsoo ne tarpeellisiksi ja oikeasuhteisiksi taudin hillitsemiseksi ottaen erityisesti huomioon vallitsevat epidemiologiset, kotieläintaloudelliset, kaupalliset ja sosiaaliset olosuhteet. (6) Lisäksi kaikki elävän siipikarjan ja siitosmunien siirrot Alankomaissa ja niiden lähettäminen muihin jäsenvaltioihin kiellettiin. (7) Näitä kieltoja olisi sovellettava myös kolmansiin maihin suuntautuvaan vientiin näiden maiden terveystilanteen suojelemiseksi ja sen estämiseksi, että tällaisia lähetyksiä jälleentuotaisiin toiseen jäsenvaltioon. (8) Selkeyden ja avoimuuden vuoksi komissio teki suojatoimenpiteistä Alankomaissa vahvasti epäillyn lintuinfluenssan (avian influenza) osalta 3 päivänä maaliskuuta päätöksen 2003/153/EY(5), sellaisena kuin se on muutettuna päätöksellä 2003/156/EY(6), Alankomaiden viranomaisia kuultuaan. Päätöksellä vahvistetaan Alankomaiden viranomaisten toteuttamia toimenpiteitä ja sallitaan joitakin erityispoikkeuksia teurastettavaksi tarkoitetun siipikarjan ja untuvikkojen siirroissa Alankomaissa. (9) Komission päätöksillä 2003/156/EY, 2003/172/EY(7), 2003/186/EY(8) ja 2003/191/EY(9) jatkettiin ja mukautettiin tarpeen mukaan päätöksessä 2003/153/EY säädettyjä toimenpiteitä taudin kehityksen huomioon ottamiseksi. (10) Käytettävissä olevat epidemiologiset tiedot ja Alankomaiden koko alueella toteutetun valvontaohjelman ensimmäiset tulokset viittaavat siihen, että erittäin patogeenista lintuinfluenssavirusta esiintyy ainoastaan Gelderse Valleissa. (11) Tautikehityksen perusteella on aiheellista jatkaa edelleen päätöksessä 2003/191/EY säädettyjä toimenpiteitä. Olisi kuitenkin myös säädettävä poikkeuksesta untuvikkojen lähettämiseksi Alankomaista muihin jäsenvaltioihin tietyin edellytyksin, paitsi jos untuvikot ovat peräisin perustetuilla valvontavyöhykkeillä sijaitsevista hautomoista tai sijaitsevilta tiloilta. Tätä varten olisi säädettävä lisätodistusvaatimuksista. (12) Lisäksi kasvatukseen tarkoitettujen kalkkunoiden siirrot Alankomaissa rajoitusvyöhykkeiden ulkopuolella sekä siitosmunien siirrot rajoitusvyöhykkeillä olisi sallittava virallisessa valvonnassa. (13) Yhteisön sisäiseen kauppaan tarkoitettu tuore siipikarjanliha on merkittävä direktiivin 71/118/ETY(10), sellaisena kuin se on viimeksi muutettuna neuvoston direktiivillä 97/79/EY(11), liitteessä I olevassa XII luvussa säädetyllä terveysmerkillä. Jotta Alankomaiden markkinoilla voitaisiin pitää kaupan tuoretta siipikarjanlihaa, joka on saatu perustetuilta valvontavyöhykkeiltä peräisin olevasta siipikarjasta, olisi annettava erityissäännökset tällaisen lihan terveysmerkinnästä. (14) Tilannetta on tarkasteltu läheisessä yhteistyössä Alankomaiden viranomaisten kanssa yhteisön siipikarjakannan suojelemiseksi ja tartunnan leviämisen estämiseksi suojavyöhykkeen ulkopuolelle, ja päädytty siihen, että on tarkoituksenmukaista tyhjentää ennaltaehkäisevästi kahdella erityisen riskialttiilla alueella sijaitsevat siipikarjatilat. (15) Muut jäsenvaltiot ovat jo mukauttaneet kauppaan soveltamiaan toimenpiteitä, ja ne ovat saaneet komissiolta riittävästi tietoa erityisesti elintarvikeketjua ja eläinten terveyttä käsittelevän pysyvän komitean yhteydessä näiden toimenpiteiden aiheellisesta täytäntöönpanoajasta. (16) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Alankomaiden eläinlääkintäviranomaisten on varmistettava, ettei Alankomaista lähetetä elävää siipikarjaa tai siitosmunia muihin jäsenvaltioihin tai kolmansiin maihin, sanotun kuitenkaan rajoittamatta Alankomaiden neuvoston direktiivin 92/40/ETY mukaisesti valvontavyöhykkeillä soveltamia toimenpiteitä. 2. Poiketen siitä, mitä 1 kohdassa säädetään, Alankomaat voi lähettää untuvikkoja, jotka on haudottu valvontavyöhykkeiden ulkopuolella vähintään 25 kilometrin päässä tartunnan saaneeksi epäillystä tai tartunnan saaneesta hautomosta tai tilasta sijaitsevissa hautomoissa. Siitosmunien on oltava peräisin tilalta, joka munien keruupäivänä ja untuvikkojen kuoriutumispäivänä sijaitsi perustettujen valvontavyöhykkeiden ulkopuolella vähintään 25 kilometrin päässä tartunnan saaneeksi epäillystä tai tartunnan saaneesta hautomosta tai tilasta. Parville, joista untuvikot ovat peräisin, on pitänyt tehdä serologinen tutkimus, jonka tulokset ovat negatiiviset. Siitosmunat on haudottava hautomakoneissa tai -laitteissa erillään sellaisista siitosmunista, jotka eivät täytä tämän kohdan vaatimuksia. Alankomaista muihin jäsenvaltioihin lähetettyjen edellä täsmennettyjen untuvikkojen mukana seuraavissa eläinten terveystodistuksissa on oltava seuraava ilmaisu: "Eläinten terveyttä koskevat vaatimukset ovat tämän lähetyksen osalta päätöksen 2003/214/EY mukaisia". Toimivaltainen viranomainen voi sallia tässä kohdassa säädettyjen untuvikkojen lähettämisen ainoastaan 48 tunnin kuluttua siitä, kun se on lähettänyt asiasta ennakkoilmoituksen määräpaikan keskus- ja paikallishallinnon eläinlääkintäviranomaisille. 3. Alankomaiden eläinlääkintäviranomaisten on varmistettava, ettei elävää siipikarjaa tai siitosmunia kuljeteta Alankomaissa, sanotun kuitenkaan rajoittamatta Alankomaiden neuvoston direktiivin 92/40/ETY mukaisesti valvontavyöhykkeillä toteuttamia toimenpiteitä. 4. Poiketen siitä, mitä 3 kohdassa säädetään, jos toimivaltaiset eläinlääkintäviranomaiset toteuttavat kaikki asianmukaiset bioturvallisuustoimenpiteet lintuinfluenssan leviämisen estämiseksi, ne voivat sallia seuraavien kuljetukset valvontavyöhykkeiden ulkopuolella sijaitsevilta alueilta: a) välittömästi teurastettavaksi tarkoitettu siipikarja, munintansa lopettaneet kanat mukaan luettuina, toimivaltaisen eläinlääkintäviranomaisen nimeämään teurastamoon; b) untuvikot ja nuorikot, jotka viedään virallisessa valvonnassa olevalle tilalle; c) siitosmunat, jotka viedään virallisessa valvonnassa olevaan hautomoon; d) kalkkunat kasvattamosta virallisessa valvonnassa olevalle lihotustilalle; e) untuvikot muihin jäsenvaltioihin ja kolmansiin maihin 2 kohdan mukaisesti. 5. Poiketen siitä, mitä 3 kohdassa säädetään, jos toimivaltaiset eläinlääkintäviranomaiset toteuttavat kaikki asianmukaiset bioturvallisuustoimenpiteet lintuinfluenssan leviämisen estämiseksi, ne voivat sallia elävän siipikarjan ja siitosmunien kuljetukset, joita ei kielletä neuvoston direktiivissä 92/40/ETY, ja erityisesti untuvikkojen siirrot 9 artiklan 4 kohdan a, b ja c alakohdan säännösten mukaisesti, jos untuvikot kuljetetaan Alankomaissa sijaitseville virallisessa valvonnassa oleville tiloille. 2 artikla Tuore(tta) siipikarjanliha(a), joka on saatu perustetuilta valvontavyöhykkeiltä peräisin olevasta siipikarjasta: a) on merkittävä pyöreällä merkillä toimivaltaisten viranomaisten lisävaatimusten mukaisesti; b) ei saa lähettää muihin jäsenvaltioihin tai kolmansiin maihin; c) on saatava, leikattava, varastoitava ja kuljetettava erillään muusta yhteisön sisäiseen kauppaan ja vientiin kolmansiin maihin tarkoitetusta tuoreesta siipikarjanlihasta, ja sen käytössä on huolehdittava, ettei liha päädy yhteisön sisäiseen kauppaan tai vientiin kolmansiin maihin tarkoitettuihin lihavalmisteisiin tai raakalihavalmisteisiin, jollei sille tehdä direktiivin 2002/99/EY liitteessä III olevan taulukon 1 kohdan a, b tai c alakohdassa täsmennettyä käsittelyä. 3 artikla Alankomaiden on mahdollisimman pian tyhjennettävä ennaltaehkäisevästi liitteessä olevilla vyöhykkeillä sijaitsevat siipikarjatilat, sanotun kuitenkaan rajoittamatta direktiivin 92/40/ETY mukaisesti jo toteutettuja toimenpiteitä. Ensimmäisessä alakohdassa säädettyjen ennaltaehkäisevien toimenpiteiden soveltaminen ei kuitenkaan rajoita tietyistä eläinlääkintäalan kustannuksista tehdyn neuvoston päätöksen 90/424/ETY(12), sellaisena kuin se on viimeksi muutettuna päätöksellä 2001/572/EY(13) soveltamista. 4 artikla Tätä päätöstä sovelletaan 28 päivästä maaliskuuta 2003 10 päivään huhtikuuta 2003 kello 24.00 asti. 5 artikla Alankomaiden on muutettava kauppaan soveltamansa toimenpiteet tämän päätöksen mukaisiksi, ja sen on viipymättä julkaistava toteutetut toimenpiteet sopivalla tavalla. Sen on ilmoitettava niistä viipymättä komissiolle. 6 artikla Tämä päätös on osoitettu Alankomaille. Tehty Brysselissä 27 päivänä maaliskuuta 2003. Komission puolesta David Byrne Komission jäsen (1) EYVL L 224, 18.8.1990, s. 29. (2) EYVL L 315, 19.11.2002, s. 14. (3) EYVL L 18, 23.1.2003, s. 11. (4) EYVL L 167, 22.6.1992, s. 1. (5) EUVL L 59, 4.3.2003, s. 32. (6) EUVL L 64, 7.3.2003, s. 36. (7) EUVL L 69, 13.3.2003, s. 27. (8) EUVL L 71, 15.3.2003, s. 30. (9) EUVL L 74, 20.3.2003, s. 30. (10) EYVL L 55, 8.3.1971, s. 23. (11) EYVL L 13, 16.1.1997, s. 18. (12) EYVL L 224, 18.8.1990, s. 19. (13) EYVL L 203, 28.7.2001, s. 16. LIITE Alue A: Buffergebied pluimvee Putten de Gelderse Vallei 24-03-2003 a) Vanaf Strand Horst de Palmbosweg volgend in zuidelijke richting tot aan de Buitenbrinkweg. b) Buitenbrinkweg volgend in zuidoostelijke richting tot aan de Schaapsdijk. c) Schaapsdijk volgend in zuidoostelijke richting tot aan de Zeeweg. d) Zeeweg volgend in oostelijke richting tot aan Telgterweg. e) Telgterweg volgend in zuidelijke richting overgaand in Telgterengweg tot aan Bulderweg. f) Bulderweg volgend in oostelijke richting tot aan Volenbeekweg. g) Volenbeekweg volgend in zuidelijke richting tot aan de Oude Telgterweg. h) Oude Telgterweg volgend in westelijke richting tot aan de Watervalweg. i) Watervalweg volgend in zuidelijke richting tot aan de kruising van de Watervalweg/ Telgterweg (Ermelo). j) Vanaf de kruising van de Watervalweg/ Telgterweg (Ermelo), de Telgterweg volgend in zuidelijke richting tot aan de Oude Rijksweg N798 (Putten). k) Oude Rijksweg N798 (Putten) volgend in zuidwestelijke richting tot aan de Stationsstraat. l) Stationsstraat volgend in westelijke richting overgaand in Zuiderzeestraatweg tot aan de Waterweg. m) Waterweg volgend in zuidwestelijke richting tot aan Hoornsdam. n) Hoornsdam volgend in westelijke richting tot aan het Nuldernauw. o) Nuldernauw volgend in noordoostelijke richting tot Strand Horst. Alue B: Buffergebied pluimvee Wageningen in de Gelderse Vallei 24-03-2003 a) Vanaf de kruising Werftweg/ Veensteeg (De Kraats) de Veensteeg volgend zuidoostelijke richting tot aan Heuvelweg. b) Heuvelweg volgend in noordoostelijke richting tot aan Slagsteeg. c) Slagsteeg volgend in zuidelijke richting tot aan de Weerdjesweg. d) Weerdjesweg volgend in oostelijke richting tot aan Harsloweg. e) Harsloweg volgend in zuidelijk richting tot aan Lange Rijnsteeg. f) Lange Rijnsteeg volgend in oostelijke richting overgaand in Dijkgraaf overgaand in Lange Steeg tot aan Doctor Willem Dreeslaan (N781). g) Doctor Willem Dreeslaan (N781) volgend in zuidoostelijke richting overgaand in Mansholtlaan overgaand in de Diedenweg overgaand in Westerbergweg overgaand in Onderlangs overgaand in Veerdam tot aan de rivier de Rijn. h) De rivier de Rijn stroomafwaarts volgend tot aan de Rijnbrug N233 (Rhenen). i) De Rijnbrug (N233) volgend in noordelijke richting overgaand in Lijnweg (N233) overgaand in Cuneraweg (N233) tot aan Zuidelijke Meentsteeg. j) Zuidelijke Meentsteeg volgend in noordoostelijke richting overgaand in Werftweg. k) Werftweg volgend in oostelijke richting tot de kruising Werftweg/ Veensteeg (De Kraats).